b'\n_START_ARTICLE_\nAmbulased\n_START_PARAGRAPH_\nAmbulased (abelam; maprik, wozera) on paapua h\xc3\xb5im v\xc3\xb5i rahvas Paapua Uus-Guinea kirdeosas Ida-Sepiki provintsis saare p\xc3\xb5hjaranniku l\xc3\xa4hedal Prints Alexanderi m\xc3\xa4gedes Sepiki j\xc3\xb5e keskjooksust loode pool._NEWLINE_Aastal 1992 oli neid \xc3\xbcle 70 000, praegu 30 000. Nad elavad 50\xe2\x80\x931000 elanikuga k\xc3\xbclades.\n_START_SECTION_\nKeel\n_START_PARAGRAPH_\nNad k\xc3\xb5nelevad ambulase keelt. Keelel on mitu murret ja see kuulub sepiki keelte ndu harusse.\n_START_SECTION_\nReligioon\n_START_PARAGRAPH_\nEnamik ambulasi on katoliiklased v\xc3\xb5i protestandid, ent on ka veel h\xc3\xb5imuusundi j\xc3\xa4rgijaid. H\xc3\xb5imuusund sisaldab esivanematekultust, maagiat, totemismi ja arenenud m\xc3\xbctoloogiat.\n_START_SECTION_\nElatis\n_START_PARAGRAPH_\nAmbulased elavad troopilises vihmametsas ja tegelevad alep\xc3\xb5llundusega. P\xc3\xb5ldu haritakse k\xc3\xa4sitsi._NEWLINE_Nad kasvatavad p\xc3\xb5hiliselt jamssi, tarot, banaanipuud ja bataati. Kohvi ja kakaod m\xc3\xbc\xc3\xbcakse v\xc3\xa4listurgudele._NEWLINE_Peale selle tegelevad nad korilusega, kasvatavad sigu ja kanu ning peavad jahti v\xc3\xa4ikestele kukrulistele ja kaasuaridele. Valmistatakse saagot.\n_START_SECTION_\n\xc3\x9chiskonnakorraldus\n_START_PARAGRAPH_\n\xc3\x9chiskond jaguneb s\xc3\xb5ltumatuteks k\xc3\xbclakogukondadeks._NEWLINE_Iga k\xc3\xbclakogukond jaguneb kaheks tseremoniaalseks grupiks, mis omavahel v\xc3\xb5istlevad ning on vahetus- ja abielusuhetes. \xc3\x9che k\xc3\xbcla elanikke peetakse sugulasteks ja arvatakse \xc3\xbchte klanni._NEWLINE_Iga k\xc3\xbcla poliitiline ja religioosne keskus on kultusemaja._NEWLINE_Pealik (nemandu) valitakse iga viie aasta tagant tugevama \xc3\xb5igusega._NEWLINE_Abielud on valdavalt monogaamsed, pol\xc3\xbcg\xc3\xbc\xc3\xbcniat on harva.\n_START_SECTION_\nJamss ja sead\n_START_PARAGRAPH_\nJamss on ambulastel eriti t\xc3\xa4htis. K\xc3\xb5rge (isegi \xc3\xbcle 2\xc2\xa0m k\xc3\xb5rguse) jamsi kasvatamine m\xc3\xa4\xc3\xa4rab \xc3\xbcksikisiku v\xc3\xb5i k\xc3\xbclapoole staatuse. Jamsipeol annab ambulas oma k\xc3\xb5rgeima jamsi \xc3\xbcle oma suurimale vaenlasele, kes peab siis kasvatama veel k\xc3\xb5rgema jamsi; kuni ta seda ei tee, langeb tema staatus iga aastaga. K\xc3\xbclakogukonna jamsipidusid korraldab see k\xc3\xbclapool, kus kasvab k\xc3\xb5rgem jamss ning kus on pakkuda rohkem s\xc3\xbc\xc3\xbca, kui v\xc3\xb5istlev k\xc3\xbclapool suudab \xc3\xa4ra s\xc3\xbc\xc3\xbca ja \xc3\xa4ra viia._NEWLINE_Jamsi kasvamise ajal ei tohtinud olla tugevaid tundeid, sest kui jamsivaim neid m\xc3\xa4rkab, ei saa jamss kasvada; kaklemine ja suguelu olid tabu._NEWLINE_Jamsi kasvatamisega tegelevad ainult mehed._NEWLINE_Kinkimisv\xc3\xb5istlusi peetakse peale jamsi ka sigadega.\n_START_SECTION_\nArhitektuur\n_START_PARAGRAPH_\nMajad on maapealsed. Nad on konstrueeritud karkassist ja sammastest.\n_START_SECTION_\nKultusemaja\n_START_PARAGRAPH_\nKultusemaja on kuni 25\xc2\xa0m k\xc3\xb5rgune. See on bambusest, kolmnurkse (p\xc3\xbcramiidja) kujuga ja rikkalikult kaunistatud. Ehitamiseks ja viimistlemiseks kulub umbes kolm kuud. Need on kogu Uus-Guinea suurimad kultusemajad._NEWLINE_Suured katuseviilud ja sillused olid t\xc3\xa4is maalitud ning nende k\xc3\xbclge olid kinnitatud maasarvikuid, papagoisid ja sisalikke kujutavad nikerdised, mis samuti olid t\xc3\xa4is maalitud._NEWLINE_Kultusemaja on peamine esivanemate vaimudega suhtlemise koht. See on surnute valvamise, pulmade, t\xc3\xbclide lahendamise, kogunemiste ja initsiatsioonide keskmes. _NEWLINE_Kultusemaja on reserveeritud meestele.\n_START_SECTION_\nInitsiatsioon\n_START_PARAGRAPH_\nAmbulas peaks meheks saamiseks 20\xe2\x80\x9330 aasta jooksul l\xc3\xa4bi tegema kaheksa initsiatsiooniriitust. Naistel initsiatsiooni ei ole. Initsiatsiooniriitustel on kasutusel laialdaselt naiselikke s\xc3\xbcmboleid ja naisefiguure._NEWLINE_K\xc3\xb5rgeimal initsiatsiooniriitusel on peasissek\xc3\xa4igu, vahesissek\xc3\xa4ikude ja initsiatsiooniruumi sissek\xc3\xa4ikude kohal seisvad harkis jalgadega naisefiguurid (tetepeku). Initsiatsiooniruumi sisenevad initsieeritavad tetepeku jalgade vahelt kummargil v\xc3\xb5i roomates. Arvatakse, et see s\xc3\xbcmboliseerib \xc3\xbcmbers\xc3\xbcndi initsieeritud mehena. Initsiatsiooniruum on t\xc3\xa4is s\xc3\xa4ravaid maalinguid ja nikerdisi, mis kujutavad klannivaime (nngwalndu).\n_START_SECTION_\nKunst\n_START_PARAGRAPH_\nKultusemaju kaunistatakse kunstip\xc3\xa4raste puukooremaalingutega. Maale peetakse maagilisteks. Kujutatakse vaimude n\xc3\xa4gusid, inimfiguure ja loomi. P\xc3\xb5hja-ambulastel on need suured laia joonega kujutised tasasel pinnal. L\xc3\xb5una-ambulaste (wosera) maalingud on v\xc3\xa4iksemad ja peenema joonega._NEWLINE_P\xc3\xb5hja-ambulased valmistavad lihtsaid skemaatilisi sibuljaid punaseid skulptuurfiguure, mille detailid on v\xc3\xa4lja toodud kollast, musta ja valget kasutavate maalingutega. Ida-abelamide skulptuuristiil on sarnane, kuid pol\xc3\xbckroomiat on v\xc3\xa4hem. Varem olid nende skulptuurfiguurid piklikud, kusjuures \xc3\xbches otsas oli inimpea ja \xc3\xbclej\xc3\xa4\xc3\xa4nu koosnes linnupeade kobarast. M\xc3\xb5lemal pool olid skulptuurid sageli \xc3\xbcle kuue meetri pikkused. Nikerdati ka suuri a\xc5\xbeuurseid inim-, looma- ja linnukujutisi. L\xc3\xb5unaambulastel on tavaliselt seisvad munaja peaga figuurid; pea peal on sageli linnud. Maalitud nikerdisi teevad ainult mehed._NEWLINE_Initsiatsioonil kanti maske. Need koosnesid tavaliselt punutud kapuutsist ning keerulistest a\xc5\xbeuursetest silma- ja ninakatetest. Rituaalide ajal varustati jamss v\xc3\xa4ikeste punutud maskidega ja mehed kandsid teravatipulisi punutud juuksetutte. L\xc3\xb5una-abelamidel oli rituaalne sulgedest peakate._NEWLINE_Ambulased valmistasid ka kaunistatud kookosekoorest tasse, lusikaid, vilesid ja vurre, luust k\xc3\xa4eehteid, pistodasid ja \xc3\xb5\xc3\xb5nespeitleid, puust odasid, kaevekeppe, trumme ja segisteid ning savist potte. Neile olid sisse \xc3\xb5\xc3\xb5nestatud inimn\xc3\xa4od v\xc3\xb5i ambulastele omased ovaalidega ornamendid.\n_START_SECTION_\nBilum\n_START_PARAGRAPH_\nAmbulased kannavad v\xc3\xb5rkkotte (bilum), mis meestel on t\xc3\xb6\xc3\xb6riistakott ja ehe, naistel kandekott ja h\xc3\xa4ll. Neid punuvad ainult naised. Nende t\xc3\xa4hendus oleneb kaunistustest. Meeste initsiatsioonil on nad naiselikkuse ja viljakuse s\xc3\xbcmboliks.'